钦定古今图书集成/理学汇编/学行典/第089卷 > 王阳明集 > 《答魏师说》
## 钦定古今图书集成/理学汇编/学行典/第089卷 > 王阳明集 > 《答魏师说》

师伊至，备闻日新之功，兼得来书，志意恳切，喜慰无尽。所云“任情任意，认作良知，及作意为之，不依本来
良知而自谓良知”者，既已察识其病矣。意与良知，当
分别明白。凡应物起念处，皆谓之意，意则有是有非。
能知得意之是与非者，则谓之良知。依得良知，即无
有不是矣。所疑拘于体面，格于事势等患，皆是致良
知之心未能诚切专一。若能诚切专一，自无此也。凡
作事不能谋始，与有轻忽苛且之弊者，亦皆致知之
心未能诚一，亦是见得良知未透彻。若见得透彻，即
体面事势中，莫非良知之妙用。除却体面事势之外，
亦别无良知矣。岂得又为体面所局，事势所格？即已
动于私意，非复良知之本然矣。今时同志中虽皆知
得良知无所不在，一涉酬应，便又将人情物理与良
知看作两事。此诚不可以不察也。